**Tasawer «Tommy» Sharif** (født 20. april 1976) er en norsk forretningsmann som ble kjent som eier av Sharifs Dekksenter AS. Selskapet gikk konkurs i 2015, og Sharif var skyldig over 90 millioner etter konkursen.

Karriere
--------

Tasawer og faren, Mohammed Sharif, startet med dekksalg fra sin garasje på Leirsund rundt 1997. Etter at omsetningen økte og virksomheten hadde vokst ut av garasjen flyttet de virksomheten til et plasttelt på Berger industriområde ved Skedsmokorset.

I 2007 sto Sharifs dekkvarehus ferdig. Dette bygget skulle være på 4 000 kvadratmeter og koste 65 millioner kroner.

I 2007 gikk virksomheten med 1,2 millioner i overskudd.

Sharif har også vært investor i Lillestrøm Sportsklubb gjennom selskapet Lillestrøm Sportsklubb Invest AS.

Virksomhetene ble i 2015 slått konkurs, og i februar 2017 ble Sharif dømt til ni måneders fengsel, etter å ha fått tre måneders tilståelsesrabatt, for skatteunndragelse og regnskapsrot.

Media
-----

I 2004 kom Sharif i medias søkelys da han ble presset av en av landets største dekkimportører, Gjerde og Byhring AS, til å heve prisene.
I 2005 ble han saksøkt av McDonald's etter en krangel om en næringstomt han eide på Skedsmokorset.
Etter dette kom han oftere i det norske nyhetsbildet med en rekke uttalelser, som oftest om innvandringspolitikk eller innvandrere generelt. Et eksempel på dette er da Sharif gikk ut i media og lovte Mulla Krekar 500 000 norske kroner om han forlot Norge.

Sharif kjøpte også en sportsbil av typen Koenigsegg, som han under testkjøring på bane kjørte i grøfta. Denne episoden, samt at han utfordret rallyføreren Henning Solberg til kappkjøring, gjorde at Koenigsegg høflig oppfordret Sharif til å selge bilen, da de ikke ønsket denne typen omtale. Senere har Sharif gått til sak mot Koenigsegg da de ikke ville refundere 5 millioner norske kroner han betalte for bilen.
Denne saken kom opp i Fredrikstad tingrett i slutten av 2007 der Sharif vant saken og fikk dekket hele kjøpesummen.

I november 2007 ble Sharifs dekksenter frastjålet 2 millioner kroner ved et innbrudd. Saken er fortsatt uoppklart.

Han deltok i andre sesong av *4-stjerners middag* i 2010.

Familie
-------

Faren til Tommy Sharif kom til Norge fra Pakistan i 1969 og jobbet som dekkskifter i Oslo. Da familien Sharif bosatte seg i Skedsmo på begynnelsen av 1970-tallet, bodde de i flere år på et lite rom inne fabrikklokalet der faren, Mohammad, jobbet som altmuligmann og ryddegutt. Tommy og broren Moohsen kjøpte dette fabrikklokalet i 2004.

Han har flere søsken, men mest kjent er lillebroren Moohsen Sharif som gikk ut i media og krevde halvparten av brorens selskap.

Referanser
----------

1. ↑  «Skylder over 90 millioner - ruller videre med nytt selskap». *www.rb.no* **(norsk)**. 5. august 2015. Besøkt 6. januar 2020.
2. ↑  Jappée, Ivar Klausen og Gjermund (16. september 2005). «Ikke akkurat på felgen». *Romerikes Blad* **(norsk)**. Besøkt 26. februar 2022.
3. ↑  Brakstad, Tommy H.S. «Tasawer Tommy Sharif: – Jeg erkjenner det som er gjort og legger meg flat». *Nettavisen* **(norsk)**. Besøkt 10. februar 2017.
4. ↑  «Sharif dømt til ni måneders fengsel». *www.rb.no* **(norsk)**. 17. februar 2017. Besøkt 18. februar 2017.
5. ↑  «- Presset til prisøkning». *www.vg.no*. Besøkt 26. februar 2022.
6. ↑  «Dekkonge i burgerkrig». *www.vg.no*. Besøkt 26. februar 2022.
7. ↑  «Nettavisen – *Krekar – en pest for muslimer*». Arkivert fra originalen 26. oktober 2007. Besøkt 29. august 2006.
8. ↑  «Her kjører Tommy Sharif ut». *www.vg.no*. Besøkt 26. februar 2022.
9. ↑  «Sharif bedt om å selge superbilen». *www.vg.no*. Besøkt 26. februar 2022.
10. ↑  «Krever bilfabrikk for 5 mill.». *www.vg.no*. Besøkt 26. februar 2022.
11. ↑  «Sharif fikk millionerstatning». *www.vg.no*. Besøkt 26. februar 2022.
12. ↑  «Dekkbaronen frastjålet et betydelig beløp». *www.vg.no*. Besøkt 26. februar 2022.
13. ↑  Marthinussen, Linn-Christin (12. november 2017). «Avslører sannheten bak tidenes flaueste «4-stjerners middag»». *Se og Hør* **(norsk)**. Besøkt 26. februar 2022.
14. ↑  Dagbladet.no – *Norges ukronede dekk-konge*
15. ↑  Romerikes Blad –  *Dekk-konge går nye veier*
16. ↑  Dagbladet – *Herregud, vi er jo venner* Arkivert 29. juni 2008 hos Wayback Machine.